b"\n_START_ARTICLE_\nSungai Ujong\n_START_PARAGRAPH_\nSungai Ujong (Sungei Ujong, Sunjei Ujong) \xc3\xa9s un dels estats que formen Negeri Sembilan. La capital \xc3\xa9s Seremban (abans Sungei Ujong derivat de Sungai Hujung que vol dir final del riu perqu\xc3\xa8 hi acaba el riu Sungai Linggi) que ho \xc3\xa9s tamb\xc3\xa9 de Negeri Sembilan. Avui dia forma b\xc3\xa0sicament el districte administratiu de Seremban i tres districtes electorals (Seremban, Rasah i Telok Kemang)._NEWLINE_L'estat fou fundat vers el 1700 i el seu sobir\xc3\xa0 va agafar el t\xc3\xadtol de Penghulu Mentri. No es va unir a la federaci\xc3\xb3 de Sri Menanti dels Minangkabau fins a la meitat del segle XIX amb Dato Kelana. Aquest va haver de fer front a un intent de secessi\xc3\xb3 de la zona del riu Sungei Linggi per on l'estat es comunicava amb Malaca, intent que tenia el suport de Rembau; com que el comer\xc3\xa7 passava per aquest riu, el que el controlava cobrava les taxes i tenia garantida una certa riquesa. Vers 1870 es van obrir unes mines a Rasah, pocs km al sud de la capital, i aquesta va esdevenir una ciutat gran amb el nom de Seremban. El sobir\xc3\xa0 era Dato Kelana Sendeng per\xc3\xb2 hi havia altres senyors locals i un d'ells, el Dato Bandar Kulop Tunggal, que tenia el suport dels emigrants xinesos que treballaven a les mines, li va disputar els drets sobre aquestes. Kelana Sendeng depenia d'un altra cap local, Sayid Abdul Rahman que exercia com a Laksamana Raja Laut o Almirall reial de l'estat. La rivalitat va portar conflictes violents. Vers el 1873 Dato Kelana va morir i el va substituir Sayid Abdul Rahman que no va tardar a enfrontar a Dato Bandar._NEWLINE_Els brit\xc3\xa0nics, que fins llavors s'havien mantingut al marge, van canviar la seva posici\xc3\xb3 despr\xc3\xa9s de l'arribada del nou governador dels Establiments dels Estrets Andrew Clarke el 4 de novembre de 1973 en el lloc de Harry St. George Ord. Sayid va obtenir el seu suport i el 1874 era reconegut com a leg\xc3\xadtim cap de l'estat i propietari de les mines. Es va signar un tractat que establia que Sayid governaria el pa\xc3\xads de manera justa i protegiria als comerciants brit\xc3\xa0nics, evitant tota activitat contr\xc3\xa0ria als interessos brit\xc3\xa0nics. Com que la poblaci\xc3\xb3 rebutjava la pres\xc3\xa8ncia europea, Sayid va perdre suport que semblava guanyar el seu rival Dato Bandar. Una empresa dirigida per William A. Pickering assentada als Establiments dels Estrets fou enviada a Sungai Ujong per avaluar la situaci\xc3\xb3. Va recon\xc3\xa8ixer la situaci\xc3\xb3 interna dif\xc3\xadcil de Sayid i en va informar al govern colonial. Clarke va enviar a 160 soldata al pa\xc3\xads per ajudar a Pickering a derrotar a Dato Bandar. A finals de 1874, Dato Bandar va fugir a Kepayang. A pesar de la derrota, els brit\xc3\xa0nics li van donar una pensi\xc3\xb3 i el van enviar a residir a Singapur._NEWLINE_Sayid no va tenir altra opci\xc3\xb3 que acceptar un resident brit\xc3\xa0nic que exerciria el control sobre tots els afers excepte religi\xc3\xb3 i costums locals. A tots els efectes l'estat va quedar separat de Sri Menanti. El capit\xc3\xa0 P. J. Murray fou el primer resident i va establir la seu al carrer Channer, avui dia Jalan Dato Siamang Gagap. Aviat la gent que vivia a Rasah es va traslladar a Seremban per la seguretat i l'ordre._NEWLINE_L'1 de gener de 1895 els brit\xc3\xa0nics el van restituir a la federaci\xc3\xb3._NEWLINE_El sobir\xc3\xa0 de Sungei Ujong \xc3\xa9s escollit per quatre senyors locals i avui dia \xc3\xa9s el primer suplent quan mort o queda incapacitat el cap d'estat o Gran Senyor de Negeri Sembilan (Yang di-Pertuan Besar Negri Sembilan )"